TERRORIST: I denne sekvensen spiller man en agent som deltar i et angrep på en flyplass hvor man meier ned sivile. Slike scener fikk Svein Olaf Olsen til å politianmelde spillet. Foto: SKJERMDUMP, MOBY GAMES

Utøya-far politianmelder «Call of Duty»

(VG Nett) Svein Olaf Olsen har politianmeldt det populære skytespillet etter å ha reagert kraftig på en spesiell spillscene.

Sindre Murtnes

Oppdatert 31. oktober 2011

Artikkelen er over åtte år gammel

Olsen har en datter som deltok på AUFs sommerleir da Anders Behring Breivik skjøt og drepte 69 mennesker.

Familiefaren sier overfor fvn.no at han først og fremst reagerer på en terroristscene i spillet «Call of Duty Moderne Warfare 2»

- Spillet er interessant. Det jeg har tatt utgangspunkt i er en scene hvor en terrorist dreper flest mulig mennesker på en flyplass, sier Olsen til avisen.

Sekvensen Olsen beskriver skapte store overskrifter da spillet ble lansert i 2009. I spillet styrer man en agent som har infiltrert en russisk terrorgruppe, og i den spesielle scenen deltar man i et angrep på en flyplass hvor man skyter ned mengder av sivile mennesker.

Olsen sier det er spennende å se om et skytespill kan rammes av det norske lovverket.

- Det jeg ønsker er å bruke lovverket til å regulere samfunnsfiendtlig aktivitet. Vi må stille spørsmålstegn om det gagner samfunnet å bruke vold som underholdning, sier han.

I en kommentar til TV 2 sier den amerikanske produsenten at de er dypt sjokkert over hva som skjedde i Oslo og på Utøya, men at de ikke tror at deres spill på noen måte kan koples til terrorhandlingene.

Publisert: 31.10.11 kl. 20:25 Oppdatert: 31.10.11 kl. 21:03

Les også

Mer om 22. juli